**Бала агрессиясының отбасылық себептері**

Отбасы адам баласының жарық дүниеге келген сәтінен бастап бақыт мекені болып табылады. Ата-ананың аялы алақаны мен тәлімді тәрбиесін бойына сіңіріп өскен бала отбасының тірегі болары анық. Десекте соңғы кездері бала тәрбиесіндегі жауапкершіліктен алшақтап бара жатқан отбасы иелеріде аз емес. Бала тәрбиесі қашанда кезек күттірмейтін алғашқы мәселе екендігін естен шығармауымыз керек.Отбасындағы қарым-қатынастың, яғни ата-ана мен бала арасындағы жағымды қарым-қатынас, сүйіспеншілік, жауапкершілік, әділдік бала болашағының жарқын болуының алғашқы баспалдағы болып табылады.

Соңғы кездері жиі айтылып жүрген бала бойындағы агрессивтіліктіңде отбасылық себептері болуда. Мектебімізде педагог-психолог мамандары, ДТІЖО және тәлімгер, социолог мамандар бірлесе отырып, жан-жақты жұмыстар атқаруда. Агрессияның алдын алу бойынша ата-аналармен тренингтер, жиналыс, дөңгелек үстел өткізіліп, жағдаяттар талқылануда.

Агрессия (латын тілінен аударғанда «agressio» - шабуыл) — адам әрекетінің ерекше формасы болып табылады. Мұндай мінез-құлық субъектінің нұқсан келтіру мақсатымен өзінен басқа адамға немесе адамдар тобына өз артықшылығын білдіріп, қыр көрсетуі немесе күш қолдануға тырысуымен сипатталады. Агрессивтік мінез-құлық қарқындылығы мен пайда болу дәрежесі бойынша: жеккөрушілік, жақтырмаушылықтан – тіл тигізуге («вербальдық агрессия») және дөрекі түрде күш қолдануға («физикалық агрессияға») дейін түрленеді

Сіз бен бізді алаңдатып отырған бала тәрбиесіндегі агрессивтілік пен аутодеструктивті жағдайлардың алдын алу болып отыр. Қазіргі кезде агрессиялық мінез-құлық өршіп, әлеуметтік ортада қақтығыстың пайда болып, оның адам психикасына тигізер зияны азаймай тұр. Барлық адамның бойында агрессия болады, яғни ол мына отырған сізде де және бізде де байқалады. Бірақ адам өз агрессиясын жеңіп, оның өзгеге зиянын тигізбеуі үшін өзін-өзі ретке келтіруі керек.

Агрессиялықты жою үшін келесі кеңестерді ұстану қажет:  
— Отбасындағы ата-аналар мен балалардың өзара қарым-қатынасын талдаңыз.  
— Отбасылық қарым-қатынасты қалыпқа түсіріңіз.  
— Балаңыз қандай болса, сондай түрінде көріңіз және оны кез келген кемшіліктерімен қоса жақсы көріңіз.  
— Баладан бір нәрсені талап еткен кезде, оның жас мөлшерлік және жеке ерекшеліктерін есепке алыңыз.  
— Жағдайды алдын ала болжай білуге және баланың қызығушылығын басқа арнаға жіберуге тырысыңыз.  
— Оны ересектермен және балалармен қарым-қатынас жасауға үйретіңіз.  
— Өз балаңызды түсінуге үйретіңіз.

-Балаңыздан жүрек жылуыңызды аямаңыз.

Біз ата-анамыз, біз баласын өз жанынан артық қойған жүрегі мейірімге толы жанбыз. Біз бала жанын түсінетін, бақытты өмір сүруіне тура бағыт-бағдар беретін бағыттаушымыз. Ендеше бала бойындағы агрессияны сейілтіп, өмірге қызығушылығын арттыруда өз септігімізді тигізе берейік.

**Тараз қаласы №31 орта мектебі**

**Әлеуметтік педагог: Кадирбаева П.С.**